Diari Oficial de la Generalitat Valenciana


Sumari del DOGV 7360, del 15-09-2014 (2014/8261)

RESOLUCIÓ de 2 de setembre de 2014, del conseller d'Hisenda i Administració Pública, per la qual es convoca el concurs per a la concessió dels guardons als Millors Projectes Europeus de la Comunitat Valenciana 2014.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7360

Data del DOGV
:   15-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8261


Data del document
:   02-09-2014

Organisme emissor
:   Conselleria d'Hisenda i Administració Pública

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Hisenda i Administració Pública
    * distinció honorífica

RESOLUCIÓ de 2 de setembre de 2014, del conseller d'Hisenda i Administració Pública, per la qual es convoca el concurs per a la concessió dels guardons als Millors Projectes Europeus de la Comunitat Valenciana 2014. [2014/8261]  
Després de l'aprovació del Parlament Europeu el 19 de novembre de 2013 del marc pressupostari de la Unió Europea per al període 2014-2020, s'han posat en marxa nous programes i instruments creats per a contribuir als objectius de l'Estratègia Europa 2020, l'estratègia de creixement de la Unió Europea per a la pròxima dècada. En un món en transformació, la Unió Europea i els estats membres que la formen aposten per un creixement intel·ligent, sostenible i integrador, capaç de generar alts nivells de creixement, ocupació i cohesió social. En concret, la Unió Europea ha establit per al 2020 cinc ambiciosos objectius en matèria d'ocupació, innovació, educació, integració social i clima/energia.  
D'acord amb estos objectius, els programes i instruments de finançament europeu suposen un suport perquè les entitats públiques i privades de la Comunitat Valenciana posen en marxa els seus projectes innovadors que els permeten fer front a les amenaces externes així com aprofitar les oportunitats que el present els oferix. En suport a esta tasca, la Generalitat continua apostant per la participació en els diversos programes europeus d'institucions de la Unió Europea com una sòlida alternativa per a créixer i crear ocupació, de manera sostenible i integradora.  
La participació d'institucions i entitats valencianes en projectes europeus ha permés la creació de xarxes de cooperació i de transferència de coneixement a escala europea, que n'han augmentat la competitivitat i han contribuït al desenrotllament de la Comunitat Valenciana.  
En relació amb l'esforç realitzat i els resultats obtinguts en el passat per les entitats de la Comunitat Valenciana i amb els objectius marcats per la Unió Europea per al 2020, cal continuar donant suport a la participació en projectes europeus amb l'objectiu que la Comunitat Valenciana continue creixent i generant ocupació, i que siga una regió pròspera i competitiva.  
Així mateix, les circumstàncies financeres que suporta la hisenda de la Generalitat comporten la necessitat de canviar els tradicionals premis que s'han estat atorgant des de l'any 2006, cap a la concessió d'un guardó que premia el reconeixement, sense que això comporte una aportació econòmica.  
Després del Decret del Consell 119/2011, de 9 de setembre, pel qual s'aprova el Reglament Orgànic i Funcional de la Conselleria d'Hisenda i Administració Pública, s'assignen les competències d'atendre l'objectiu bàsic d'aprofitar al màxim els recursos pressupostaris de la Unió Europea, per mitjà del seu coneixement i difusió a la Direcció General de Projectes i Fons Europeus. Així mateix, entre les funcions enumerades del Servici del Fons Social Europeu i Cooperació Territorial Europea la d'autorització, control i coordinació de projectes de la Generalitat, per al seu finançament europeu per mitjà d'altres tipus de fons, convocatòries i/o instruments financers que periòdicament posa en marxa l'autoritat comunitària.  
Per este motiu, i amb l'objecte de donar suport a la participació en programes europeus, que tants beneficis comporta per al conjunt de la Comunitat Valenciana, es considera convenient la concessió de guardons als Millors Projectes Europeus de la Comunitat Valenciana 2014, en els àmbits d'innovació, medi ambient i formació i ocupació.  
  
En virtut del que s'ha exposat, fent ús de les facultats que em conferix l'article 28 de la Llei 5/1983, de 30 de desembre, del Consell, resolc:  
  
  
Únic  
Convocar el concurs per a concedir els guardons als Millors Projectes Europeus de la Comunitat Valenciana 2014, i aprovar les bases per les quals es regula esta convocatòria, que s'inclouen com a annex I d'esta orde. Esta acció s'emmarca en el Pla de Comunicació dels Programes Operatius FEDER i FSE de la Comunitat Valenciana 2007-2013.  
Atés que es tracta d'un acte administratiu, pertocarà el recurs de reposició (art. 116 i 117 de la Llei 30/1992) o bé directament el recurs contenciós administratiu (art. 10 i 46 Llei de la Jurisdicció Contenciosa Administrativa).  
  
València, 2 de setembre de 2014.- El conseller d'Hisenda i Administració Pública: Juan Carlos Moragues Ferrer.  
  
  
  
ANNEX I  
Bases de la convocatòria del concurs per a concedir els guardons Millors Projectes Europeus de la Comunitat Valenciana 2014  
  
Base 1. Objecte  
Constituïx l'objecte d'estes bases la regulació del concurs per a concedir els guardons dels Millors Projectes Europeus de la Comunitat Valenciana 2014, a fi d'incentivar la participació de les organitzacions, institucions i associacions valencianes, en el futur, i per a premiar l'esforç d'estes, en el present, en l'àmbit dels projectes europeus.  
  
  
Base 2. Modalitats i guardons  
1. En esta convocatòria s'establixen les següents modalitats i s'entregarà un diploma a cada un dels projectes guardonats:  
  
- Millor projecte mediambiental 2014: relacionat amb el canvi climàtic i/o les energies renovables.  
- Millor projecte per a la formació i l'ocupació 2014: projecte europeu que incentiva les activitats de formació de qualsevol organisme o ens de la Comunitat Valenciana així com el seu desenrotllament educatiu o d'integració social destinat a afavorir l'ocupació.  
- Millor projecte d'innovació 2014: projecte europeu que millora els àmbits d'investigació, desenrotllament i innovació, la societat de la informació i les noves tecnologies en qualsevol camp econòmic i social de la Comunitat Valenciana.  
2. Les modalitats de participació no són excloents entre si; per tant el jurat podrà prendre el criteri d'ubicar les candidatures en la modalitat que considere convenient.  
  
Base 3. Possibles sol·licitants  
Podran presentar-se a esta convocatòria les organitzacions, associacions, fundacions, entitats públiques i privades de la Comunitat Valenciana, participants en projectes europeus executats a la Comunitat Valenciana o l'execució dels quals estiga relacionada estretament amb esta.  
  
Als efectes d'esta convocatòria, s'entén com a participant en un projecte europeu la persona jurídica (organització, associació, entitat, organisme o fundació) que haja sigut beneficiària directa de la subvenció europea destinada al projecte corresponent, com a soci o líder d'este o que haja rebut l'ajuda a través d'actuacions en el marc dels programes operatius regionals del Fons Europeu de Desenrotllament Regional o del Fons Social Europeu  
S'admetran únicament els projectes europeus finalitzats o executats en més d'un 80 % en la data de la publicació d'estes bases.  
  
  
Base 4. Criteris de valoració  
Les sol·licituds es baremaran d'acord amb els següents criteris i ponderació:  
  
Criteris Ponderació  
1. Aportació de millores demostrables per a la Comunitat Valenciana en l'àmbit del premi (medi ambient, formació i ocupació o innovació). Fins a 30 punts  
2. Ús i implementació de les tecnologies de la informació i comunicació (TIC) en els projectes. Fins a 10 punts  
3. Innovacions aportades pel projecte en el seu àmbit (criteri exclòs per a la modalitat d'innovació). Fins a 20 punts  
4. Transferibilitat dels resultats del projecte. Fins a 20 punts  
5. Creació de xarxes o consorcis amb motiu del projecte. Fins a 20 punts  
  
Per tant, en la modalitat d'innovació queda exclòs el criteri de valoració número 3 i en conseqüència els projectes d'esta modalitat podran arribar a una puntuació màxima de 80 punts. Els projectes de les dos modalitats restants podran arribar a una puntuació màxima de 100 punts.  
  
  
Base 5. Presentació de la sol·licitud i altres documents  
1. El formulari de sol·licitud, que figura com a annex II a esta resolució, estarà, així mateix, disponible en la pàgina web de la Direcció General de Projectes i Fons Europeus, en l'adreça següent: http://portales.gva.es/c\_economia/web/html/portal\_c.htm'nodo=Economia\_InfoGeneral\_FondosE.  
El formulari de sol·licitud firmat pel titular, o representant legal, anirà acompanyat dels documents següents:  
a) Memòria descriptiva del projecte redactada en qualsevol de les dos llengües oficials de la Comunitat Valenciana, amb un màxim de 10 folis, on es reflectisquen les dades següents: organització líder del projecte, associacions o organitzacions participants, justificació, objectius, activitats realitzades, resultats obtinguts. S'adjuntarà esta memòria també en suport informàtic (format Word), així com material gràfic representatiu sobre el projecte en la mesura que es puga. El format que s'utilitze haurà de facilitar la possible difusió o publicació.  
b) Documentació acreditativa de les activitats realitzades que permeta valorar la candidatura, i en especial, el grau d'execució del projecte.  
c) Documentació que acredite la personalitat jurídica del sol·licitant: estatuts vigents registrats i poders de representació  
2. Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els sol·licitants que desitgen participar en esta convocatòria de guardons hauran de presentar la seua sol·licitud, i la documentació a què es referix l'apartat anterior, preferentment en el Registre General de la Conselleria d'Hisenda i Administració Pública, ubicat al carrer Palau, número 14, 46735 de València.  
  
  
Base 6. Termini de presentació  
El termini de presentació de sol·licituds serà de tres mesos a partir de l'endemà de la publicació d'esta convocatòria en el Diari Oficial de la Comunitat Valenciana.  
  
Base 7. Resolució del concurs  
1. Per a la resolució del concurs es constituirà un jurat integrat per les persones següents:  
- Presidència: la persona titular de la Secretaria Autonòmica d'Hisenda i Pressupostos, o persona que la substituïsca.  
- Vocal: la persona titular de la Direcció General de Projectes i Fons Europeus, o persona que la substituïsca.  
- Vocal: la persona titular de la Direcció General de Relacions amb la UE o persona que la substituïsca.  
- Secretaria: tècnic/a de la Direcció General de Projectes i Fons, que actuarà amb veu però sense vot.  
2. El jurat examinarà els treballs preseleccionats i formularà la seua proposta. Podrà sol·licitar documentació addicional per a una millor valoració dels projectes. Així mateix, el jurat podrà declarar deserts els guardons.  
3. El funcionament del jurat haurà d'adaptar-se al que establixen estes bases així com a les regles incloses en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
4. La competència per a resoldre esta convocatòria correspon al conseller d'Hisenda i Administració Pública, a proposta del jurat.  
  
5. El termini per a resoldre i notificar serà de sis mesos des de la data de la publicació en el Diari Oficial de la Comunitat Valenciana d'esta resolució. Després d'haver transcorregut el termini esmentat sense que s'haja produït una resolució expressa, els participants podran entendre que el seu projecte no ha sigut guardonat.  
6. La resolució per la qual es concedisquen els guardons serà comunicada als interessats i publicada en el Diari Oficial de la Comunitat Valenciana.  
Base 8. Publicitat de les actuacions  
Els guardonats hauran de donar la publicitat adequada al caràcter públic del reconeixement rebut, comprometent-se a fer publicitat de la seua condició de guardonats en capçaleres, anuncis i memòries, així com en qualsevol altra publicació o difusió de l'activitat objecte del reconeixement, especificant l'any en què van ser guardonats.  
  
  
Base 9. Acceptació de les bases  
La participació en el concurs suposa l'acceptació total d'estes bases.